Inwoners van Vaalwater sedert Maandag sonder water en kragInwoners van Vaalwater in Limpopo is moedeloos en besighede moes hul deure sluit, aangesien die dorp sedert Maandag sonder elektrisiteittoevoer oor die weg moet kom. Patrick Shika, die woordvoerder van die Modimolle-munisipaliteit, het Vrydag aan Maroela Media gesê die probleem het by die dorp se substasie ontstaan waar ŉ transformator ontplof het. “Die transformator was al te oud,” het Shika gesê. Die tekort aan elektrisiteitstoevoer beïnvloed ook die dorp se watertoevoer en sanitasiegeriewe. Tydens Maroela se oproep was Shika in Heidelberg by ŉ maatskappy wat transformators vervaardig. “Ons is op hierdie oomblik besig om ŉ nuwe transformator aan te skaf. Dit is ŉ tydsame proses, want voordat enige transformator sommer by enige substasie geïnstalleer kan word, moet dit eers aan ŉ reeks toetse onderwerp word.” Shika het gesê hy sal later Vrydagmiddag uitsluitsel hê of die transformator wat hulle wil aankoop die toetse geslaag het. “As die toetse suksesvol is, sal die transformator Saterdagoggend om 03:00 by die dorp aankom waar tegnici van die munisipaliteit en Eskom gereed staan om dit te installeer. Die installasieproses behoort na verwagting ongeveer drie ure te neem, so ons hoop om elektrisiteitstoevoer teen Saterdag te herstel,” het hy gesê. Shika het gesê daar is voorsiening gemaak dat inwoners toegang tot water kan hê deur watertenkwaens wat die ronde doen. Hy het gerugte ontken dat die munisipaliteit te arm is om ŉ nuwe transformator aan te skaf.